โฮโนลูลูประกาศกฎหมายโอมจงเงย! หัามมองมือถือระหว่างข้ามถนนที่แรกในสหรัฐฯ
 ความเคลื่อนไหวบนหน้าจอมือถือดูจะดึงดูดใจใครหลายคนมากกว่าสถานการณ์รอบกาย แต่หากที่กล่าวถึงคือรถยนต์ที่กำลังพุ่งเข้ามาแล้ว ปัญหาคงบานปลายอย่างหนัก ด้วยความพยายามที่ต้องการลดผู้บาดเจ็บบนท้องถนนจากการถูกรถชนระหว่างเดินข้ามถนน นายกเทศมนตรีโฮโนลูลูประกาศกฎหมายฉบับใหม่ ห้ามผู้สัญจรทางเท้ามองโทรศัพท์มือถือระหว่างข้ามถนนหรือทางหลวง ถือเป็นรัฐแรกในสหรัฐอเมริกา กฎหมายจะมีผลบังคับใช้ในวันที่ 25 ตุลาคมนี้ ไม่เพียงครอบคลุมแค่โทรศัพท์มือถือเท่านั้น แต่ยังรวมถึงเครื่องเล่นเกมพกพา เพจเจอร์ แล็ปท็อป และกล้องด้วย เคิร์ก คาลด์เวลล์ (Kirk Caldwell) นายกเทศมนตรีประจำเมืองหลวงรัฐฮาวายให้สัมภาษณ์ถึงกฎหมายผู้สัญจรทางเท้าว่า เราครองตำแหน่งอันน่าเศร้าในฐานะเมืองใหญ่ที่คนเดินทางเท้า โดยเฉพาะผู้สูงอายุถูกชนบนทางม้าลายมากที่สุด เจ้าหน้าที่สามารถเข้าจับกุมผู้กระทำความผิดได้หากพบเห็น โดยค่าปรับอยู่ระหว่าง 15-99 เหรียญสหรัฐ (ประมาณ 540-3500 บาท) ขึ้นอยู่ตามจำนวนครั้งที่ทำความผิดลักษณะเดียวกัน อย่างไรก็ตาม ประชาชนยังสามารถคุยโทรศัพท์ระหว่างข้ามถนนได้ หรือแม้แต่การติดต่อเบอร์ฉุกเฉิน และกฎหมายนี้ไม่ครอบคลุมถึงการใช้โทรศัพท์บนทางเท้า ข้อมูลจากสหพันธ์ความปลอดภัยทางหลวงเปิดเผยว่า ในโฮโนลูลู มีคนเดินถนนเสียชีวิตเพิ่มขึ้น 11 เปอร์เซ็นต์ ในการเปรียบเทียบระหว่าง 6 เดือนแรกของปี 2015 และ 2016 นอกจากนี้ งานศึกษาของมหาวิทยาลัยแมรีแลนด์ระบุว่า ระหว่างปี 2000 ถึง 2011 ในสหรัฐอเมริกา มีผู้บาดเจ็บที่เกี่ยวข้องจากการให้ความสนใจต่อโทรศัพท์ขณะกำลังเดินมากกว่า 11000 รายอ้างอิง:
นายกเทศมนตรีโฮโนลูลูประกาศกฎหมายฉบับใหม่ห้ามผู้สัญจรทางเท้ามองโทรศัพท์มือถือระหว่างข้ามถนนหรือทางหลวง ถือเป็นรัฐแรกในสหรัฐอเมริกาค่าปรับอยู่ระหว่าง 15-99 เหรียญสหรัฐ (ประมาณ 540-3500 บาท) ขึ้นอยู่ตามจำนวนครั้งที่ทำความผิดลักษณะเดียวกัน